钦定古今图书集成/明伦汇编/交谊典/第056卷 > 《酒会诗七首》前人
## 钦定古今图书集成/明伦汇编/交谊典/第056卷 > 《酒会诗七首》前人

淡淡流水，沦胥而逝。汎汎柏舟，载浮载滞。微啸清风，
鼓楫容裔。放櫂投竿，优游卒岁。

其二

婉彼鸳鸯，戢翼而游。俯唼《绿藻》，托身洪流。朝翔素濑，
夕栖灵洲。摇荡清波，与之沈浮。

其三

流咏《兰池》。和声激朗。操缦清商。游心大象。倾昧修身。
惠音遗响。锺期不存。我志谁赏。

其四

敛弦散思，游钓九渊。重流千仞，或饵者悬。猗与庄老，
栖迟永年。实惟龙化，荡志浩然。

其五

肃肃苓风，分生江湄。却背华林，俯溯丹坻。含阳吐英，
履霜不衰。嗟我殊观，百卉具腓。心之忧矣，孰识元机。

其六

猗猗兰蔼，殖彼中原。绿叶幽茂，丽蕊浓繁。馥馥惠芳顺风而宣。将御椒房，吐薰龙轩。瞻彼《秋草》，怅矣惟骞。

其七

乐哉苑中游，周览无穷已。百卉吐芳华，崇基邈高跱。
林木纷交错，元池戏鲂鲤。轻丸毙翔禽，纎纶出鳣鲔。
坐中发美赞，异气同音轨。临川献清酟，微歌发皓齿。
素琴挥雅操，清声随风起。斯会岂不乐，恨无东野子。
酒中念幽人，守故弥终始。但当体七弦，寄心在知己。